**ΠΡΟΤΑΣΕΙΣ**

|  |  |
| --- | --- |
| **Κύριες** | **Δευτερεύουσες** |
| Εκφράζουν πλήρες νόημα. Δεν εξαρτώνται από άλλες προτάσεις. Μπορούν να σταθούν μόνες τους στον λόγο. Δεν εισάγονται με υποτακτικούς συνδέσμους, μπορούν όμως να συνδέονται με άλλες προτάσεις με παρατακτικούς συνδέσμους. | Εξαρτώνται από μια κύρια πρόταση και χωρίς αυτήν το νόημά τους δεν είναι κατανοητό. **Εισάγονται** (αρχίζουν) με έναν **υποτακτικό σύνδεσμο** (ειδικό, χρονικό, αιτιολογικό, τελικό, υποθετικό κλπ.) ή με **αναφορικές αντωνυμίες και αναφορικά επιρρήματα** ή με **ερωτηματικές αντωνυμίες και ερωτηματικά επιρρήματα**. |

**Παραδείγματα**

1. Πέτυχα τον στόχο μου.
2. Ο κατηγορούμενος ήταν αθώος.
3. Ο καιρός είναι καλός.
4. Χαίρομαι, γιατί πέτυχα τον στόχο μου.
5. Ο δικηγόρος είπε ότι ο κατηγορούμενος ήταν αθώος.
6. Αν ο καιρός είναι καλός, θα πάμε εκδρομή.

|  |
| --- |
| **ΠΑΡΟΥΣΙΑΣΗ ΤΩΝ ΠΡΟΤΑΣΕΩΝ ΣΤΟΝ ΛΟΓΟ** |
| **Ασύνδετο σχήμα** | **Παράταξη** | **Υπόταξη** |

Α. **Ασύνδετο σχήμα**: Οι προτάσεις δεν συνδέονται με συνδέσμους, αλλά χωρίζονται με κόμματα.

Παραδείγματα

Βλέπε, άκου, σώπα.

Ψεκάστε, σκουπίστε, τελειώσατε!

Β. **Παράταξη**: Οι προτάσεις συνδέονται με συνδέσμους συμπλεκτικούς **(και, ούτε, μήτε, ουδέ, μηδέ**), αντιθετικούς (**μα, αλλά, παρά, όμως, ωστόσο, ενώ)**, διαζευκτικούς (**ή, είτε**) και τους συμπερασματικούς **λοιπόν, άρα, επομένως.**

Παραδείγματα

Ο πατέρας αγόρασε δώρα και τα έδωσε στα παιδιά.

Ήταν έξυπνος, αλλά δεν διάβαζε αρκετά.

Ή θα συμμορφωθείς ή θα φύγεις από την ομάδα.

Εργάστηκε σκληρά, επομένως η επιτυχία του ήταν αναμενόμενη.

Όταν σχόλασα και γύρισα σπίτι, ………………………………………….

**Παρατακτικά** συνδέονται πάντα όμοιες προτάσεις, δηλαδή

**κύρια + κύρια** πρόταση

ή **δευτερεύουσα + δευτερεύουσα πρόταση ίδιου είδους**

(π.χ. χρονική + χρονική πρόταση)

Γ. **Υπόταξη**: Οι προτάσεις συνδέονται με συνδέσμους ειδικούς (**ότι, πως, που)**, αιτιολογικούς (**γιατί, επειδή, αφού**), τελικούς (**για να**), αποτελεσματικούς ή συμπερασματικούς (**ώστε, που**),ενδοιαστικούς (**μη, μήπως**), χρονικούς (**όταν, ενώ, σαν, καθώς, αφού, αφότου, πριν, μόλις, προτού, ώσπου, όποτε**), υποθετικούς ( **αν, εάν, σαν, άμα**), εναντιωματικούς (**αν και, μολονότι, παρόλο που**), παραχωρητικούς (**και αν**), το βουλητικό μόριο **να**, τις αναφορικές αντωνυμίες και τα αναφορικά επιρρήματα (**που, ο οποίος, όποιος, όσος, ό,τι, όπου, όπως**), τις ερωτηματικές αντωνυμίες και τα ερωτηματικά επιρρήματα (**ποιος, πόσος, πού, πότε, πώς**).

Όλες οι προτάσεις που εισάγονται (αρχίζουν) με τα παραπάνω είδη συνδέσμων, αντωνυμιών και επιρρημάτων είναι δευτερεύουσες και παίρνουν το όνομά τους από το είδος του συνδέσμου που τις εισάγει (π.χ. ειδικές, τελικές κλπ).

Παραδείγματα:

Ο κατηγορούμενος ισχυρίστηκε ότι ήταν αθώος.

Άργησε, επειδή συνάντησε στον δρόμο μεγάλη κίνηση.

Εργάζεται σκληρά, για να θρέψει την οικογένειά του.

Ήταν τόσο ψηλός, ώστε δε χωρούσε κάτω από την πόρτα.

Φοβόμουν πολύ μήπως αποτύχω.

Αφού διαβάσαμε το κείμενο, το αναλύσαμε λεπτομερώς.

Αν βρέξει αύριο, θα μείνουμε στο σπίτι.

Αν και προσπαθούσε πολύ, δεν πετύχαινε τον σκοπό του.

Ο κ. Πετρίδης, που είναι καθηγητής, μένει κοντά στο σπίτι μου.

Πήγαινε όπου θέλεις.

Με ρώτησε ποια ήμουν. Αναρωτιόμουν πού να πάω το απόγευμα.

**Υποτακτικά** συνδέονται

**κύρια + δευτερεύουσα** πρόταση

**δευτερεύουσα + δευτερεύουσα πρόταση διαφορετικού είδους**